সমকামিতা
বর্তমানে হোমোসেক্সুয়াল শব্দটি বিদ্বৎসমাজে এবং চিকিৎসাবিজ্ঞানে ব্যবহৃত হলেও ‘গে’ এবং ‘লেসবিয়ান’ শব্দদুটি অধিক জনপ্রিয়। গে শব্দটির দ্বারা পুরুষ সমকামীদের বোঝানো হয় এবং নারী সমকামীদেরকে বোঝানো হয় লেসবিয়ান শব্দটির দ্বারা। পশ্চিমে ‘গে’ শব্দটি সমকামী অর্থে প্রথম ব্যবহৃত হতে দেখা যায় সম্ভবত ১৯২০ সালে। তবে সে সময় এটির ব্যবহার একেবারেই সমকামীদের নিজস্ব গোত্রভুক্ত ছিলো। মুদ্রিত প্রকাশনায় শব্দটি প্রথম ব্যবহৃত হতে দেখা যায় ১৯৪৭ সালে। লিসা বেন নামে এক হলিউড সেক্রেটারী ‘Vice Versa: America’s Gayest Magazine’ নামের একটি পত্রিকা প্রকাশের সময় সমকামিতার প্রতিশব্দ হিসেবে ‘গে’ শব্দটি ব্যবহার করেন। আর ‘লেসবিয়ান’ শব্দটি এসেছে গ্রিস দেশের ‘লেসবো’ নামক দ্বীপমালা থেকে। কথিত আছে, খ্রীষ্টপূর্ব ষষ্ঠ শতকে স্যাফো নামে সেখানকার এক কবি/শিক্ষিকা মেয়েদের সমকামী যৌন জীবন নিয়ে কাব্য রচনা করে ‘কবিতা উৎসব’ পালন করতেন। এইভাবে প্রথম দিকে লেসবিয়ান বলতে ‘লেসবো দ্বীপের অধিবাসী’ বোঝালেও, পরবর্তীতে নারীর সমকামিতার সাথে এটি যুক্ত হয়ে যায়।
ডিএসএম নির্দেশিকায় সমকামিতা
মার্কিন মনোরোগ সংগঠন (এপিএ) দ্বারা প্রকাশিত "ডায়াগনস্টিক এন্ড স্ট্যাটিসটিক্যাল ম্যানুয়েল অব মেন্টাল ডিসঅর্ডার" (ডিএসএম) এর ভিন্ন ভিন্ন সংস্করণে সমকামিতা ও উভকামিতা নামক যৌন অভিমুখিতার- শ্রেণিবিন্যাসের পাঠ বিরাট আকারের রদবদলের মধ্য দিয়ে গিয়েছে। ডিএসএম ১ এ; এই ধরনের যৌন অভিমুখিতাকে "যৌন বিকৃতি" বলে উল্লেখ করা হয় এবং ডিএসএম ২ তে এই যৌন অভিমুখিতাকে "যৌন অভিমুখিতার উপদ্রব" (sexual orientation disturbance) বলে উল্লেখ করা হয়। ডিএসএম ৩ এ পরিমার্জিত করে "যন্ত্রণাদায়ক সমকামিতা" (Ego-dystonic homosexuality) বলে উল্লেখ করা হয়। ডিএসএম-৩-আর এ; এপ্রসঙ্গ বাদ দেওয়া হয়।